**Sinteză Raport Prioritatea 3**

Evaluarea prezentată în acest raport are ca obiectiv furnizarea de informații menite să sprijine Autoritatea de Management în realizarea evaluării intermediare (mid-term review), conform articolului 18 din Regulamentul Cadru 1060/2021, în vederea îmbunătățirii Programului Regional Sud-Est și a procesului de implementare a acestuia.

Analiza se concentrează pe patru criterii de evaluare – relevanță, eficacitate, coerență externă și eficiență – și oferă concluzii și recomandări utile pentru Autoritatea de Management și alte părți interesate, cu scopul optimizării sprijinului acordat în intervenții similare, într-un context socio-economic aflat într-o continuă transformare.

Evaluarea acoperă intervențiile corespunzătoare Priorității 3 – O regiune cu emisii reduse de carbon și se referă la perioada de implementare cuprinsă între data aprobării programului, 21 octombrie 2022, și 31 decembrie 2024.

Din punct de vedere teritorial, evaluarea include întregul areal al Regiunii de Dezvoltare Sud-Est, respectiv județele Brăila, Buzău, Constanța, Galați, Tulcea și Vrancea, inclusiv zona Deltei Dunării.

Metodologia aplicată, construită în jurul celor șase întrebări de evaluare din caietul de sarcini, a utilizat o combinație echilibrată de metode și instrumente: analiză documentară, interviuri, sondaje, grupuri de discuție, ateliere de lucru, studii de caz, paneluri de experți și metode cantitative pentru analiza progresului în implementare.

Procesul de evaluare a fost afectat de constrângeri de timp, disponibilitatea redusă a beneficiarilor și incidența redusă a proiectelor noi. Majoritatea proiectelor evaluate sunt fie etapizate din perioada anterioară de programare, fie noi dar aflate în faze incipiente, ceea ce a limitat analiza la țintele asumate, în absența unor rezultate efective generate de lipsa contractelor finalizate.

Programul Regional Sud-Est (PRSE) 2021–2027, alături de celelalte șapte programe regionale, marchează o premieră în cadrul Acordului de Parteneriat dintre România și Uniunea Europeană, fiind pentru prima dată gestionat la nivel regional în cadrul Politicii de Coeziune. Scopul PRSE este de a susține creșterea competitivității economice regionale și de a îmbunătăți condițiile de viață ale comunităților locale, prin sprijinirea dezvoltării mediului de afaceri, a infrastructurii și serviciilor, contribuind la reducerea disparităților intraregionale și promovarea unei dezvoltări durabile.

Prioritatea 3 – "O regiune cu emisii de carbon reduse" are ca scop principal promovarea mobilității urbane multimodale sustenabile, ca parte a tranziției către o economie cu emisii reduse de dioxid de carbon, acoperind Obiectivul Specific 2.8 - Promovarea mobilității urbane multimodale sustenabile, ca parte a tranziției către o economie cu zero emisii de dioxid de carbon . Aceasta vizează investiții în infrastructura urbană curată, transport public modernizat, combustibili alternativi și culoare de mobilitate, bazate pe planurile de mobilitate urbană durabilă (PMUD). Intervențiile finanțate în cadrul Priorității 3 au fost concepute, astfel, pentru a răspunde unor probleme stringente existente la nivelul regiunii Sud-Est, precum infrastructurii pentru transport public ecologic insuficient dezvoltată; lipsa rețelelor de piste pentru biciclete și soluțiilor de mobilitate nemotorizată; necesitatea de montare de sisteme digitale de gestionare a mobilității urbane; infrastructura slab dezvoltată pentru combustibili alternativi; siguranței și accesibilității transportului public.

**Constatări și concluzii ale evaluării**

Nevoile legate de mobilitatea urbană sustenabilă rămân în continuare actuale, deoarece infrastructura de transport electric nu a cunoscut progrese semnificative în perioada 2021–2023. Majoritatea proiectelor de modernizare a transportului public finanțate prin POR 2014–2020 au fost finalizate cu întârziere sau se află încă în implementare, ceea ce explică lipsa unor schimbări vizibile la nivel regional. În prezent, tramvaiele sunt utilizate doar în Brăila și Galați, iar troleibuzele exclusiv în Galați, fără extinderea rețelelor electrificate după anul 2021.

Deși în perioada 2023–2024 au fost achiziționate autobuze electrice în toate județele, impactul acestora asupra mobilității urbane este încă limitat, iar transportul public rămâne dominat de vehicule pe bază de combustibili fosili. În acest context, continuarea investițiilor în transportul urban durabil și infrastructura necesară acestuia este esențială pentru reducerea emisiilor și îmbunătățirea calității serviciilor de mobilitate în regiune.

PR SE prin Prioritatea 3 este aliniat în mare măsură cu Recomandările de Țară, contribuind la implementarea acestora prin acțiunile ce vizează transportul durabil ca recomandări din anii 2019 și 2020 din cadrul Rapoartelor de Țară. Prin aceste acțiuni se sprijină dezvoltarea mobilității urbane sustenabile și reducerea emisiilor de carbon (OS 2.8), ca aspecte recomandate de CE, subliniind necesitatea menținerii acestor tipuri de investiții

Contribuția Priorității 3 la Planul Național Integrat în domeniul Energiei și Schimbărilor Climatice (PNIESC) și Pilonul European al Drepturilor Sociale (PEDS) este potențială din cauza implementării în stadiu incipient a proiectelor, însă sunt vizate acțiuni care să sprijine aceste obiective și principii. Privind PNIESC, Prioritatea 3 sprijină obiectivul de mediu eficiență energetică prin patru politici și măsuri (P&M), cu o alocare totală de 159,60 milioane EUR, respectiv *Modernizarea transportului public urban* (P&M 49), *Mobilitatea alternativă* (P&M 57) și *Creșterea ponderii autoturismelor și autovehiculelor de transport pasageri alimentate cu combustibili alternativi* (P&M 47 și P&M 48).

Intervențiile din cadrul Priorității 3 contribuie indirect la atingerea obiectivelor Pilonului European al Drepturilor Sociale (PEDS), prin integrarea principiilor egalității de șanse, nediscriminării și accesibilității pentru persoanele cu dizabilități ca cerințe orizontale în procesul de implementare a proiectelor. Chiar dacă nu sunt prevăzute alocări financiare specifice pentru aceste aspecte, ele sunt incluse sub forma criteriilor de selecție și implementare, asigurând respectarea și promovarea lor în cadrul intervențiilor Priorității 3.

În domeniul mobilității urbane sustenabile, progresul în atingerea obiectivelor intermediare este semnificativ, datorită contractelor etapizate. Valorile variază de la 191% pentru infrastructura dedicată mentenanței materialului rulant ecologic din transportul public, până la 233% pentru orașele și localitățile care beneficiază de sisteme de transport urban digitalizate, noi sau modernizate. Nivelul de realizare în raport cu ținta finală diferă, de asemenea, între 5% pentru capacitatea materialului rulant ecologic destinat transportului public colectiv și 241% pentru lungimea infrastructurii de transport urban curat.

Portofoliul de proiecte este dominat de investiții etapizate din perioada 2014–2020, aceasta asigurând continuitatea unor proiecte importante pentru dezvoltarea comunităților locale demarate prin POR 2014-2020, dar reduce disponibilitatea fondurilor pentru inițiative noi. Totodată, ritmul de implementare este inegal, unele proiecte au înregistrat progrese semnificative, în timp ce altele se confruntă cu întârzieri în procedurile de achiziție și în demararea lucrărilor.

Evaluarea a evidențiat că implementarea Priorității 3 în cadrul ITI Delta Dunării se află într-o fază incipientă, cu un nivel scăzut de contractare. Până la sfârșitul anului 2024, progresul a fost limitat, din cauza întârzierilor în lansarea apelurilor dedicate și a dificultăților în pregătirea proiectelor eligibile. Deși ITI beneficiază de o alocare semnificativă – aproximativ 11% din bugetul total al Priorității 3 – aceasta nu este încă utilizată la capacitate maximă. Resursele financiare alocate ITI s-au concentrat în special pe achiziția de material rulant pentru transport urban curat (47% din totalul alocat în P3), ceea ce reflectă o direcție clară spre modernizarea transportului public.

**Recomandări**

Pentru îmbunătățirea dinamicii de implementare a programului, se recomandă:

* Accelerarea lansării apelurilor de proiecte, în special pentru ITI Delta Dunării, și a procesului de evaluare, selecție și contractare și încadrarea in termenele calendarului de lansari pentru anul 2025.
* Organizarea de campanii de informare pentru promovarea transportului public ecologic;
* Acordarea de suport personalizat beneficiarilor cu capacitate administrativă redusă, pentru a preveni blocajele în implementare.
* Accelerarea implementării și execuției lucrărilor prin stimularea beneficiarilor în sensul introducerii unor clauze contractuale vizând penalități pentru depășirea graficelor de rambursare.